༢༠༠༠ལོ་ནས་བཟུང་སྤྱི་ནོར་གོང་ས་ཆེན་པོའི་ཐུགས་བཞེད་ལྟར་གདན་ས་གསུམ་གྱིས་གཙོས་ས་དགེ་བཀའ་རྙིང་།གཡུང་དྲུང་བོན་དང་བཅས་རིས་སུ་མ་ཆད་པའི་ཆོས་སྡེ་ཁག་གི་སློབ་གཉེར་བ་གཞུང་ལུགས་ལ་སྦྱངས་མཐར་སོན་པ་རྣམས་དང་།གོ་ལའི་ཁྱོན་འདིར་ཚན་རིག་གི་ཡང་རྩེར་སོན་པའི་ནུབ་ཕྱོགས་ཚན་རིག་པ་རྩེ་གྲས་གྲགས་ཅན་ཁག་སོགས་ཆོས་ཚན་གྱི་ལྟ་བའི་ཐོག་གི་བགྲོ་གླེང་དང་།ཆོས་ཚན་དང་འབྲེལ་བའི་སྦྱངས་བཤད་ལེགས་སྦྱར།ཆོས་ཚན་སྦྱོང་བརྡར་སོགས་ཀྱི་ཐུགས་འགན་གཙོ་བོ་བཞེས།དྲིས་ལན་ཉི་མའི་འོད་སྣང་ཆོས་ཚན་དབར་གྱི་གསེར་ཟམ་ཚད་མ་དང་ཚན་རིག་བར་གྱི་གཞི་འགྲིགསོགས་ཆོས་ཚན་དང་འབྲེལ་བའི་ལྗགས་རྩོམ་མང་དུ་གནང་བས།ཆོས་ཚན་ཟུང་འབྲེལ་གྱི་ཤིང་རྟ་བ་ཆེན་པོ་ཞེས་པའི་མཚན་སྙན་གྱི་གྲགས་པ་འཕགས་བོད་ཀུན་ཏུ་ཁྱབ།གཞན་ཡང་ཆེས་རིན་ཐང་བྲལ་བའི་མཛད་རྣམ་ཞིག་ནི་རྗེ་ཉིད་ཀྱི་ཞལ་ནས།བྱ་རྒོད་ཕུང་བོའི་རི་བོའི་རྩེ་མོ་ནས།ཤཱཀྱའི་རྒྱལ་བོའི་ཞལ་གདམས་ཕྱག་རྒྱ་མ།ཞེས་སོགས་གསུངས་པ་ལྟར།སྟོན་པ་ཤཱཀྱའི་རྒྱལ་བོ་དགྱེས་པའི་མཆོད་སྤྲིན།འཛམ་གླིང་རྒྱན་དྲུག་མཆོག་གཉིས་བཞུད་པའི་ཤུལ་ལམ།འཇམ་མགོན་བླ་མ་བློ་བཟང་གྲགས་པའི་བཞེད་དགོངས།མདོ་རྒྱན་མ་བུ་སྦྱོར་པའི་གཞུང་ཆེན་འཕགས་བོད་མཁས་པའི་གཞུང་ལམ་གྱི་དཀའ་བའི་གནད་དང་ཟབ་པའི་གནས་མཐའ་དག་ལ་ཁོང་བཀའ་དྲིན་ཅན་གྱི་རྣམ་དཔྱོད་ཀྱི་འཕེལ་ཁ་ལས་མཆེད་པའི་ཟབ་བརླིང་གསུང་གི་མན་ངག་རེ་རེས་ཐེ་ཚོམ་དང་འཆང་བའི་དྲ་རྒྱ་ལས་གྲོལ་བར་མཛད་པ་དང་།དོན་ལ་འབབས་ཀྱང་གནད་ལ་སྨིན་པའི་གཞུང་འདིའི་གླེང་བརྗོད།ཚིག་སྦྱོར་སྙན་ཀྱང་ཚིག་ཚོགས་ཉུང་བ།དོན་གྱི་གནད་ལ་རེག་ཀྱང་གསལ་ཁ་ཐོན་པ་སོགས་ཚད་ལྡན་མཁས་པའི་གཞུང་གི་ཁྱད་ཆོས་མངོན་གསལ་ཐོན་པའི་སྡོམ་ཚིག་གསེར་གྱི་ཕྲེང་བའི་འཕྲེང་ཐག་སོགས་ཀྱིས་མཚོན་བཀའ་རྩོམ་རིགས་པའི་གཏེར་མཛོད་དེབ་འཕྲེང་བདུན་སོགས་རིམ་པར་བྱུང་དང་འབྱུང་བཞིན་པ་འདི་དག་གིས་མཚོན་མདོར་ན།འཆད་རྩོད་རྩོམ་གསུམ་གྱི་བྱ་བས་དུས་འདའ་བར་མཛད་པ་སོགས་བསྟན་འཛིན་དམ་པའི་རྣམ་ཐར་གཙང་མ་བདག་གིར་བཞེས་ཏེ།དད་ལྡན་འགྲོ་བ་ཡོངས་ཀྱི་དེད་དཔོན་མཆོག་ཏུ་འཚོ་གཞེས་གནང་པ་འདི་བཞིན་ལགས་སོ།།